น้ำมันดิบปิดวันศุกร์ปรับขึ้นหลังโอเปกคงโควต้าการผลิต
สัญญาน้ำมันดิบเวสต์เท็กซัส (WTI) ตลาดนิวยอร์กปิดดีดตัวขึ้นเมื่อวันศุกร์ที่ผ่านมา (5 มิ.ย.) หลังกลุ่มประเทศผู้ส่งออกน้ำมัน (OPEC) มีมติคงโควต้าการผลิตน้ำมันในการประชุมเมื่อวานนี้ ซึ่งเป็นไปตามการคาดการณ์ของตลาด 
8 มิ.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนก.ค. เพิ่มขึ้น 1.13 ดอลลาร์ ปิดวันศุกร์ (5 มิ.ย.) ที่ 59.13 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนก.ค. เพิ่มขึ้น 1.28 ดอลลาร์ ปิดที่ 63.31 ดอลลาร์/บาร์เรล
โอเปกตัดสินใจตรึงกำลังการผลิตน้ำมันที่ระดับ 30 ล้านบาร์เรลต่อวันต่อไปอีก 6 เดือน เช่นเดียวกับมติการประชุมโอเปกครั้งล่าสุดเมื่อเดือนพ.ย.ปีที่แล้ว ถึงแม้มีสมาชิกโอเปกหลายประเทศต้องการให้มีการปรับเพิ่มกำลังการผลิต อย่างไรก็ดี สมาชิกโอเปกส่วนใหญ่ยังคงพึงพอใจต่อราคาน้ำมันดิบเบรนท์ซึ่งขณะนี้อยู่ที่ระดับราว 63 ดอลลาร์ต่อบาร์เรล โดยสูงกว่าระดับ 47 ดอลลาร์ในช่วงที่ราคาทรุดตัว
ขณะเดียวกันสัญญาน้ำมันดิบยังได้รับแรงหนุนจากรายงานของเบเกอร์ ฮิวจ์ ที่ระบุว่า จำนวนแท่นขุดเจาะน้ำมันในสหรัฐในรอบสัปดาห์ที่สิ้นสุดวันที่ 29 พ.ค. ลดลง 13 แห่ง สู่ระดับ 646 แห่ง นอกจากนี้ ตลาดยังขานรับข้อมูลแรงงานสหรัฐที่แข็งแกร่งเกินคาด โดยกระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 280,000 ตำแหน่งในเดือนพ.ค. จากระดับ 221,000 ตำแหน่งในเดือนเม.ย. ขณะนักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้นเพียง 225,000 ตำแหน่งในเดือนพ.ค.
นอกจากนี้ กระทรวงแรงงานสหรัฐยังได้ทบทวนตัวเลขการจ้างงานในเดือนมี.ค. โดยปรับเพิ่มขึ้นสู่ระดับ 119,000 ตำแหน่งจากที่มีการรายงานก่อนหน้านี้ว่าเพิ่มขึ้นเพียง 85,000 ตำแหน่ง